[pic] | EURÓPAI BIZOTTSÁG |

Brüsszel, 2010.4.26.

COM(2010)175 végleges

2010/0100 (NLE)

Javaslat:

A TANÁCS VÉGREHAJTÁSI HATÁROZATA

(...)

a 2006/112/EK irányelv 193. cikkétől eltérő különös intézkedés bevezetésének Németország, Olaszország és Ausztria részére történő engedélyezéséről és a 2007/250/EK határozatnak az Egyesült Királyság számára biztosított engedély érvényességének meghosszabbítása céljából történő módosításáról

INDOKOLÁS

1. A JAVASLAT HÁRTTERE

A javaslat okai és céljai

A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: héairányelv) 395. cikkének (1) bekezdése értelmében a Tanács – a Bizottság javaslata alapján – bármely tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó (héa) beszedésének egyszerűsítésére vagy egyes adócsalások és -kikerülések megelőzésére.

A Bizottság Főtitkárságán 2007. augusztus 3-án, 2009. december 23-án, illetve 2010. február 17-én iktatott levelében Olaszország, Németország és Ausztria egy, a héairányelv 193. cikkétől eltérő intézkedés alkalmazásának engedélyezését kérte. A héairányelv 395. cikke (2) bekezdésének megfelelően a Bizottság 2010. január 11-én kelt levélben tájékoztatta a többi tagállamot Németország kéréséről, 2010. március 9-én kelt levelében pedig Olaszország és Ausztria kéréséről. A Bizottság 2010. január 12-én kelt levelében értesítette Németországot, 2010. március 11-i levelében pedig Olaszországot és Ausztriát arról, hogy birtokában van a kérelem elbírálásához szükséges valamennyi információnak.

Az Egyesült Királyság a Bizottság Főtitkársága által 2010. február 10-én nyilvántartásba vett levélben felhatalmazást kért arra, hogy fenntarthasson egy, a héairányelv 139. cikkétől eltérő intézkedést. A héairányelv 395. cikke (2) bekezdésének megfelelően a Bizottság 2010. március 9-én kelt levélben tájékoztatta a többi tagállamot az Egyesült Királyság kéréséről. A Bizottság 2010. március 11-én kelt levelében értesítette az Egyesült Királyságot arról, hogy birtokában van a kérelem elbírálásához szükséges valamennyi információnak.

Háttér-információk

Általános szabályként a héairányelv 193. cikke alapján az adóhatóság felé a héa megfizetésére kötelezett személy az árukat értékesítő adóalany. A Németország, Olaszország és Ausztria által kért eltérés célja az adózási kötelezettség áthárítása arra az adóalanyra, akinek a részére az értékesítés történik, de csak bizonyos feltételek mellett és kizárólag bizonyos termékek, így a mobiltelefonok, integrált áramkörű eszközök és bizonyos kapcsolódó termékek esetében.

Ezeken az ágazatokon belül jelentős számú kereskedő követ el adócsalást azáltal, hogy nem fizeti be a héát az adóhatóságnak a termék értékesítése után. Ugyanakkor az ügyfeleik – amennyiben adófizetésre kötelezett, adólevonásra jogosult személyek – az érvényes számla birtokában jogosultak az adó összegének levonására. Az adócsalás legagresszívebb formájában ugyanazokat a termékeket a „körhinta” módszerrel többször is értékesítik anélkül, hogy az adóhatóság felé a héát megfizetnék. Azzal, hogy ebben az esetben a héa megfizetésére kötelezett személy az lenne, akinek a részére az értékesítés történik, az eltérés megszüntetné a lehetőséget az adócsalás ilyen formájának elkövetésére. Ez ugyanakkor nem befolyásolná a fizetendő héa összegét.

2009 szeptemberében a Bizottság javaslatot (COM(2009)511) fogadott el a héairányelv módosításáról, amely lehetővé teszi a érdekelt tagállamok számára ilyen átmeneti intézkedés alkalmazását bizonyos termékek és szolgáltatások vonatkozásában anélkül, hogy a héairányelv 395. cikkétől eltérő eljárásért engedélyért folyamodnának. A javaslat a termékek közül a mobiltelefonokra, az integrált áramkörű eszközökre, a parfümökre és a nemesfémekre, a szolgáltatások közül pedig az üvegházhatású gázok kibocsátási engedélyére terjedt ki. A Gazdasági és Pénzügyi Tanács 2009. december 2-án a javaslatnak csak az üvegházhatású gázok kibocsátási engedélyére vonatkozó része vonatkozásában jutott megállapodásra, ugyanakkor a javaslat másik része további megfontolást igényel. A javaslattal kapcsolatos megállapodás eléréséig a Bizottság kötelezettséget vállalt arra, hogy javaslatot terjeszt elő minden olyan megalapozott kérés kapcsán, amely a fordított adózásnak a mobiltelefonok és az integrált áramkörű eszközök esetében történő alkalmazását célzó eltérésre irányul. Németország, Olaszország és Ausztria nyújtott be ilyen kérelmet. Az Olaszország és az Ausztria által benyújtott kérelem több, a mobiltelefonhoz, illetve az integrált áramkörű eszközökhöz közvetlenül kapcsolódó vagy azokhoz hasonló jellegű termékre terjedt ki; e cikkekre ugyanaz a logika vonatkozik.

Ausztria kijelentette, hogy Ausztriában a körhinta–módszer alkalmazásának mértéke, összetettsége és kifinomultsága miatt a szervezeti intézkedések önmagukban nem elegendőek az adócsalás elkerüléséhez. Hasonlóképpen Németország is úgy ítéli meg, hogy az általuk bevezetett szervezeti intézkedések nem elegendőek az adócsalás kiküszöbölésére, és a fordított adózási mechanizmusnak a leginkább érintett termékek értékesítésére történő alkalmazását a héavisszaélések elleni küzdelem gyors és hatékony eszközének tekinti. Olaszország becslése szerint az ilyen jellegű adócsalással összefüggő bevételkiesés mértéke több éve folyamatosan növekszik.

Ausztria és Németország a kiskereskedők terheinek csökkentése érdekében kérte az 5000 euro összegű tranzakciós küszöb alkalmazását.

2007 áprilisában az Egyesült Királyság engedélyt kapott a mobiltelefonok és integrált áramkörű eszközök vonatkozásában ilyen eltérő különös intézkedések bevezetésére (a Tanács 2007/250/EK határozata). Az intézkedés időbeli hatálya korlátozott volt, 2009. április 30-án lejárt. Ezt követően a lejárat határidejét a 2009/439/EK tanácsi határozat 2011. árpilis 30-ra módosította. Az Egyesült Királyság kérelmezte, hogy a lejárat határideje egyezzen meg a Németország, Olaszország és Ausztria vonatkozásában javasolt intézkedések határidejével.

Meglévő rendelkezések a javaslat által érintett területen

Hasonló eltérésre kapott engedélyt az Egyesült Királyság; a Bizottság COM(2009) 511 javaslatában javasolta a héairányelv módosítását, hogy valamennyi érdekelt tagállam számára lehetővé tegye ilyen intézkedés alkalmazását korlátozott időtartamra és korlátozott termékkategóriák vonatkozásában.

2. KONZULTÁCIÓ AZ ÉRDEKELTEKKEL, HATÁSVIZSGÁLAT

Konzultáció érdekeltekkel

Tárgytalan.

Hatásvizsgálat

A határozati javaslat célja a héacsalás megakadályozása, ezért az pozitívan befolyásolhatja a héabevételeket.

Ugyanakkor az intézkedések várhatóan hatást gyakorolnak a vállalkozásokra, amennyiben eltérnek a szokásos áruforgalomban alkalmazott eljárásoktól. Azon vállalkozások esetében, amelyek nem kizárólag az eltéréssel érintett termékekkel foglalkoznak, az elszámolás rendszere bonyolultabbá válik. A tervezett kontroll-mechanizmusok ugyancsak további kötelezettségeket rónak az érintett vállalkozói szektorra. Ezért egyértelmű, hogy ez az eltérő intézkedés nem felel meg a 395. cikkben az egyszerűsítésre vonatkozóan megfogalmazott követelménynek, és csak az adócsalás kiküszöbölését célozza.

3. A JAVASLAT JOGI ELEMEI

A javaslat összefoglalása

Németország, Olaszország és Ausztria felhatalmazása a héairányelv 193. cikkétől való eltérésre, nevezetesen a fordított adózás alkalmazására bizonyos elektronikai berendezések és alkatrészeik belföldi kereskedelmében, valamint az Egyesült Királyság számára ezen intézkedés további alkalmazásának engedélyezése.

4. KÖLTSÉGVETÉSI VONZATOK

A javaslatnak nincs negatív kihatása az Európai Unió költségvetésére.

5. OPCIONÁLIS ELEMEK

A javaslat megszüntetésre vonatkozó rendelkezést tartalmaz.

2010/0100 (NLE)

Javaslat:

A TANÁCS VÉGREHAJTÁSI HATÁROZATA

(…)

a 2006/112/EK irányelv 193. cikkétől eltérő különös intézkedés bevezetésének Németország, Olaszország és Ausztria részére történő engedélyezéséről és a 2007/250/EK határozatnak az Egyesült Királyság számára biztosított engedély érvényességének meghosszabbítása céljából történő módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[1] és különösen annak 395. cikke (1) bekezdésére,

tekintettel a Bizottság javaslatára,

mivel:

6. A Bizottság Főtitkárságán 2007. augusztus 3-án iktatott levelében Olaszország, 2009. december 23-án iktatott levelében Németország, 2010. február 17-én iktatott levelében Ausztria kérte a 2006/112/EK bizottsági irányelv 193. cikkétől eltérő különös intézkedés bevezetésének engedélyezését a hozzáadottérték-adó (a továbbiakban: héa) megfizetésére kötelezett személy vonatkozásában. A Bizottság Főtitkárságán 2010. február 10-én iktatott levelében az Egyesült Királyság kérte az egységes hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésének az Egyesült Királyság részére történő engedélyezéséről szóló, 2007. április 16-i 2007/250/EK tanácsi határozat[2] által biztosított engedély érvényességi idejének meghosszabbítását.

7. A Bizottság Németország kéréséről 2010. január 11-én kelt levelében, Olaszország, Ausztria és az Egyesült Királyság kéréséről 2010. március 9-én kelt levelében tájékoztatta a többi tagállamot. 2010. január 12-én kelt levelében a Bizottság tájékoztatta Németországot, 2010. március 11-én kelt levelében pedig Olaszországot, Ausztriát és az Egyesült Királyságot arról, hogy birtokában van a kérelem elbírálásához szükséges valamennyi információnak.

8. A 2006/112/EK irányelv 193. cikke értelmében a héa megfizetésére kötelezett személy az árukat értékesítő adóalany. A Németország, Olaszország és Ausztria által kért eltérés célja az adózási kötelezettség áthárítása arra az adóalanyra, akinek az értékesítés történt, de csak bizonyos körülmények között és bizonyos termékek vonatkozásában, elsősorban a mobiltelefonok, az integrált áramkörű eszközök és bizonyos kapcsolódó termékek vonatkozásában.

9. Ezeken az ágazatokon belül – nevezetesen a mobiltelefonok, az integrált áramkörű eszközök és bizonyos kapcsolódó áruk értékesítése terén – jelentős számú kereskedő követ el adócsalást azáltal, hogy nem fizeti be a héát az adóhatóságnak a termék értékesítése után. Ugyanakkor az ügyfeleik az érvényes számla birtokában jogosultak adólevonásra. Az adócsalás legagresszívebb formájában ugyanazokat a termékeket a „körhinta” módszerrel többször is értékesítik anélkül, hogy az adóhatóság felé a héát megfizetnék. Azáltal, hogy ebben az esetben a héa megfizetésére kötelezett személy az lenne, akinek a részére az értékesítés történik, az eltérés megszüntetné a lehetőséget az adócsalás ilyen formájának elkövetésére. Ez az eltérő intézkedés ugyanakkor nem érintené a fizetendő héa összegét.

10. Az eltérés hatékony működése és annak elkerülése érdekében, hogy az adócsalás más termékekre vagy a kiskereskedelem szintjére is átterjedjen, Németországnak, Olaszországnak és Ausztriának megfelelő ellenőrzési és jelentési kötelezettségeket kell bevezetnie. A Bizottságot tájékoztatni kell az eltérés működésének nyomon követése céljából elfogadott konkrét intézkedésekről, valamint az eltérés működésének általános értékeléséről.

11. Az intézkedés a célkitűzéssel arányos, mivel nem általánosan alkalmazandó, hanem csak bizonyos termékcsoportokra terjed ki: azokra, amelyek esetében az adócsalás kockázata magas, és annak mértéke jelentős adóbevétel-kiesést okozott.

12. Az engedély csak rövid időszakra vonatkozhat, mivel nem állapítható meg teljes bizonyossággal, hogy az intézkedés eléri célját, és annak a hozzáadottértékadó-rendszer működésére gyakorolt hatása előzetesen nem mérhető az intézkedést alkalmazó, illetve az egyéb tagállamokban.

13. Az Egyesült Királyság számára engedélyezni kell a jelenlegi különös intézkedés alkalmazásának folytatását a Németország, Olaszország és Ausztria számára biztosított engedély lejártáig.

14. Az eltérés nem gyakorol negatív hatást az Unió héabevételekből származó saját forrásaira,

ELFOGADTA EZT A VÉGREHAJTTÁSI HATÁROZATOT:

1. cikk

(1) A 2006/112/EK irányelv 193. cikkétől eltérve Németország jogosult arra, hogy azt az adóalanyt jelölje meg a héa megfizetésére kötelezett félként, akinek a részére következő termékek értékesítése történt:

15. engedélyezett hálózatokhoz kapcsolódó használatra készült vagy erre alkalmassá tett és meghatározott frekvencián üzemeltetett mobiltelefonok, függetlenül egyéb felhasználási lehetőségeiktől;

16. integrált áramkörű eszközök, így például mikroprocesszorok és központi feldolgozó egységek a végtermékbe történő beépítést megelőző állapotukban.

(2) Az eltérést olyan termékértékesítéseknél kell alkalmazni, amelyeknél az adóalap legalább 5000 EUR.

2. cikk

A 2006/112/EK irányelv 193. cikkétől eltérve Olaszország jogosult arra, hogy azt az adóalanyt jelölje meg a héa megfizetésére kötelezett félként, akinek a részére következő termékek értékesítése történt:

17. engedélyezett hálózatokhoz kapcsolódó használatra készült vagy erre alkalmassá tett és meghatározott frekvencián üzemeltetett mobiltelefonok, egyéb felhasználási lehetőségeiktől függetlenül, továbbá e mobiltelefonok alkatrészei és tartozékai;

18. személyi számítógépek, azok alkatrészei és tartozékai.

3. cikk

(1) A 2006/112/EK irányelv 193. cikkétől eltérve Ausztria jogosult arra, hogy azt az adóalanyt jelölje meg a hozááadottérték-adó (a továbbiakban: héa) megfizetésére kötelezett félként, akinek a részére következő termékek értékesítése történt:

19. engedélyezett hálózatokhoz kapcsolódó használatra készült vagy erre alkalmassá tett és meghatározott frekvencián üzemeltetett mobiltelefonok, függetlenül egyéb felhasználási lehetőségeiktől;

20. integrált áramkörű eszközök, így például mikroprocesszorok és központi feldolgozó egységek a végtermékbe történő beépítést megelőző állapotban;

21. számítógéppel vagy más, az a) és a d) pontban említett készülékkel felhasználható elektronikus tároló eszközök és PC-kártyák;

22. a következő, elektronikus adattárolásra, -feldolgozásra vagy -rögzítésre szolgáló elektronikus eszközök:

i. hang- és képrögzítésre és -lejátszásra alkalmas kézi eszközök;

ii. kézi digitális audiolejátszók;

iii. kézi digitális viedolejátszók és hordozható DVD-lejátszók;

iv. e-mail üzenetek kezelésére, telefonálásra, szöveges üzenetek létrehozására, webböngészésre és egyéb vezeték nélküli adathozzáférésre alkalmas vezeték nélküli berendezések és kézi számítógépek

v. kézi vagy hordozható, a műholdas navigációs rendszerben működő helyzetmeghatározó berendezések;

vi. saját képernyővel illetve televízión vagy számítógépen használható játékkonzolok.

(2) Az eltérést olyan termékértékesítéseknél kell alkalmazni, amelyeknél az adóalap legalább 5000 EUR.

4. cikk

Az 1., a 2. és a 3. cikkben említett eltérés feltétele, hogy Németország, Olaszország és Ausztria megfelelő és hatékony ellenőrzési és jelentési kötelezettségeket vezet be azon adófizetésre kötelezett személyek vonatkozásában, akik olyan termékeket értékesítenek, amelyek e határozat értelmében a fordított adózás alá esnek.

5. cikk

Németország, Olaszország és Ausztria tájékoztatja a Bizottságot az 1–4. cikk szerinti intézkedések elfogadásáról, és 2013. december 31-ig az érintett intézkedések általános működését – elsősorban azok eredményességét – értékelő jelentést nyújt be a Bizottságnak, mely értékelés kitér arra, hogy tapasztalták-e az adócsalás átterjedését más termékekre vagy a kiskereskedelem szintjére.

6. cikk

A 2007/250/EK határozat 4. cikke helyébe az alábbi lép:

„4. cikk

Ez a határozat 2014. december 31-én veszti hatályát.”

7. cikk

Ez a határozat és a 2007/250/EK határozat az ilyen intézkedés bevezetését az Európai Unió valamennyi tagállama vonatkozásában lehetővé tevő rendelkezés hatályba lépésével veszíti hatályát, de legkésőbb 2014. december 31-én.

8. cikk

Ennek a végrehajtási határozatnak a Németországi Szövetségi Köztársaság, az Olasz Köztársaság, az Osztrák Köztársaság és Nagy-Britannia és Észak-Írország Egyesült Királysága a címzettje.

Kelt Brüsszelben,

a Tanács részéről

az elnök

[1] HL L 347., 2006.12.11., 1. o.

[2] HL L 109., 2007.4.26., 42. o.